Public procurement notice: Prior Information Notice Without Call For Competition
Published: 2016-04-01
Buyer: Vihdin vesihuoltolaitos -liikelaitos
Country: FI
Region: MANNER-SUOMI
Contract type: Works
CPV classification: 45252100 | 45252130 | 90420000 | 90430000 | 90492000

Technical requirements: Tämä ei ole ennakkoilmoitus, hankintailmoitus tai tarjouspyyntö vaan ilmoitus teknisestä vuoropuhelusta osana mahdollisen hankinnan valmistelua:
Vihdin Vesi pyytää markkinatoimijoita Nummelan ja Vihdin kirkonkylän jätevedenpuhdistamoita koskevaan tekniseen vuoropuheluun. Teknisen vuoropuhelun tarkoituksena on kartoittaa markkinatoimijoiden tarjoamia vaihtoehtoja Vihdin Veden Nummelan ja kirkonkylän jätevedenpuhdistamoiden kehittämiseksi ja puhdistustulosten parantamiseksi. Teknisessä vuoropuhelussa toimijat voivat ehdottaa ratkaisujaan jätevedenpuhdistusprosessin tehostamiseksi.
Vihdin Vedellä on kaksi jätevedenpuhdistamoa, yksi Nummelassa ja toinen Vihdin kirkonkylällä. Vihdin Veden toimintaympäristön vesistöt ovat pieniä ja erittäin kuormitettuja. Molemmille jätevedenpuhdistamoille on haettava uusia ympäristölupia vuoden 2016 loppuun mennessä. Teknisellä vuoropuhelulla pyritään löytämään puhdistamoiden tehostamiseksi ratkaisuja, jotka varmistavat ympäristölupien myöntämisen.
Nummelan jätevedenpuhdistamolla käsitellään noin 17 500 asukkaan jätevedet sekä viemäröintialueen yritystoiminnan jätevesiä. Puhdistamolla vastaanotetaan käsiteltäväksi Vihdin alueen haja-asutusalueiden sako- ja umpikaivolietteitä, lietteitä pieniltä puhdistamoilta sekä Vihdin kirkonkylän jätevedenpuhdistamon lietteet. Viemäriverkostoon pääsee myös hulevesiä märkinä jaksoina. Vuonna 2014 keskimäärin käsitelty jätevesimäärä oli 2 700 m³/d ja vastaanotettu lietemäärä yhteensä noin 40 500 m³. Nummelan jätevedenpuhdistamolla käsitellyt jätevedet lasketaan Risubackajoen haaraan, joka on osa Siuntiojoen vesistöä.Nummelan jätevedenpuhdistamo on prosessiltaan biologis-kemiallinen rinnakkaissaostuslaitos. Puhdistamon jätevedenkäsittelyn yksikköprosessit ovat välppäys, hiekanerotus, tasausallas, esiselkeytys, ilmastus ja jälkiselkeytys. Lietteenkäsittelyn yksikköprosessit ovat lietteen sakeutus ja kuivaus.
Nummelan jätevedenpuhdistamo on rakennettu vuonna 1976, saneerattu merkittävästi vuonna 1992 ja nykyiseen muotoonsa puhdistamo on saneerattu ja tehostettu vuosina 2000 ja 2001. Vuosien 2000 ja 2001 saneeraustöiden yhteydessä biologinen käsittelyvaihe muutettiin DN-prosessiksi typenpoiston lisäämistä varten. Puhdistamolla tehostettiin typenpoistoa edelleen ottamalla käyttöön metanoliannostelu kesäkuussa 2010. Vuonna 2012 varavoimakone kytkettiin kiinteästi puhdistamojärjestelmään sähkökatkoksien aiheuttamien poikkeustilanteiden varalle. Puhdistamon uuden esikäsittelyrakennuksen rakentamisen ja esikäsittely-yksiköiden uusimisen urakasta on sovittu vuonna 2016. Lisäksi vuoden 2016 aikana puhdistamolla otetaan käyttöön ammoniumtypen pitoisuuteen perustuva ilmastuksenohjausjärjestelmä.
Nummelan jätevedenpuhdistamolta lähtevän käsitellyn veden BOD7-pitoisuus on ollut alle 3 mg/l vuosikeskiarvoina laskettuna vuosina 2011-2014 puhdistustehon ollessa yli 99 %. Ympäristöön purettavan veden fosforipitoisuudet ovat olleet kyseisinä vuosina alle 0,1 mg/l puhdistustehon ollessa yli 99 %. Kokonaistypen puhdistusteho vuosikeskiarvona oli 77-82 % vuosina 2011-2014.
Kirkonkylän jätevedenpuhdistamolla käsitellään noin 3 500 asukkaan jätevedet. Vihdin kirkonkylän jätevedenpuhdistamo on rakennettu vuonna 1974 ja saneerattu vuosina 1994 ja 2005. Puhdistamo on prosessiltaan jälkisuodatusyksiköllä varustettu biologis-kemiallinen rinnakkaissaostuslaitos. Vuonna 2012 tehdyn kapasiteettitarkastelun mukaan puhdistamon kapasiteetti täyttyy tai ylittyy BOD-, fosfori- ja typpikuormituksen osalta vuoden 2030 tilanteessa mitoitusarvoihin verrattaessa. Puhdistetut jätevedet puretaan kirkonkylän puhdistamolta Hiidenveteen, joka on osa Karjaanjoen vesistöä.
Kirkonkylän puhdistamo on toiminut pääasiassa hyvin. Vuonna 2012 puhdistamolla oli nitrifikaatioprosessiin liittyviä ongelmia, minkä vuoksi lupaehtoihin ei ammoniumtypen osalta päästy. Vuosina 2011-2014 Kirkonkylän puhdistamolta lähtevän käsitellyn veden BOD7-pitoisuus oli 2,7-6,8 mg/l, fosforipitoisuus 0,05-0,11 mg/l, ammoniumtyppipitoisuus 0,16-22 mg/l sekä kokonaistypen puhdistusteho 23-48 % vuosikeskiarvoina laskettuina.
Toimijoita, jotka ovat halukkaita osallistumaan tekniseen vuoropuheluun, pyydetään ilmoittautumaan 6.4.2016 mennessä osoitteeseen tapio.lankinen@vihti.fi otsikkona ”Tekninen vuoropuhelu: Vihdin Vesi, ilmoittautuminen”. Ilmoittautumisen yhteydessä on jätettävä yhteystiedot, jonne lisämateriaali toimitetaan sähköisesti, sekä kerrottava osallistumisesta seminaariin. Ilmoittautuneille toimijoille lähetetään tekniseen vuoropuheluun liittyvää materiaalia viikon sisällä määräajan päättymisestä. Materiaalit ovat suomenkielisiä.
Vihdin Vesi järjestää keskiviikkona 20.4.2016 klo 13:00 alkaen seminaarin Vihdin kunnan virastotalolla osoitteessa Asemantie 30 (FI-03100 Nummela), jossa annetaan lisätietoja vuoropuheluun liittyen. Seminaarikieli on suomen kieli. Tällöin on myös mahdollista tutustua puhdistamoihin. Seminaariin ilmoittautuminen on peruutettava 15.4.2016 mennessä, mikäli toimija ei aio osallistua seminaariin. Seminaarin jälkeen halukkaiden tulee jättää ehdotuksensa 10.6.2016 mennessä osoitteeseen tapio.lankinen@vihti.fi otsikkona ”Tekninen vuoropuhelu: Vihdin Vesi, ehdotus”. Ehdotuksen jättäminen ei edellytä seminaariin osallistumista.
Ehdotukset jätevedenpuhdistamoiden tehostamiseksi ovat vapaamuotoisia, mutta ne tulee tehdä suomen kielellä.
Ehdotusten jättämisen jälkeen Vihdin Vesi voi pyytää tarvittaessa lisätietoa ja tavata ehdotuksen jättäneitä toimijoita. Päätökset hankintaprosessin mahdollisesta käynnistämisestä tehdään teknisen vuoropuhelun jälkeen. Teknisessä vuoropuhelussa esiin tulleita tietoja käsitellään luottamuksellisesti. Vihdin Vesi varaa oikeuden muuttaa tässä ilmoitettua aikataulua.
Tekninen vuoropuhelu ei sido siihen osallistuvia tahoja eikä se välttämättä johda tarjouspyyntöön. Osallistuminen tekniseen vuoropuheluun ei sido yritystä eikä ole edellytyksenä mahdolliseen tarjouskilpailuun osallistumiselle. Tekniseen vuoropuheluun ilmoittautuneilla ei ole oikeutta saada korvausta osallistumisestaan.